text: Asfalt-arbejde privatiseres
  10 oktober 2013 kl. 16.04
  Lapning af huller i små og mellemstore veje i Fredericia skal privatiseres. Kommunen håber at spare penge på længere sigt.
  Hullerne i 160 kilometer små og mellemstore veje i kommunens skal måske udliciteres, skriver Fredericia Dagblad torsdag.
  - Vi tror, at vi kan spare penge på den lange bane ved at bede et privat entreprenørfirma overtage de 160 km små og halvstore veje i Fredericia Kommune, siger Børge Larsen (V), der er medlem af teknisk udvalg, til lokalavisen. Samtidig sikrer vi, at vi som politikere ikke fristes til at spare på asfaltkontoen, hvis det kniber med at få pengene til at slå til.
  Der er tale om et såkaldt funktionsudbud, som Fredericia Kommune om kort tid sender af sted.
  - Vi laver en 15-årig aftale med en entreprenør, og så har firmaet fremover ansvaret for, at vejene er i orden, siger Børge Larsen til avisen.
  